
Европейският парламент,
–	като взе предвид Договора за функционирането на Европейския съюз (ДФЕС), и по-специално членове 121, 126 и 136 от него,
–	като взе предвид Протокол № 1 към Договора за Европейския съюз (ДЕС) и ДФЕС относно ролята на националните парламенти в Европейския съюз,
–	като взе предвид Протокол № 2 към ДЕС и ДФЕС относно прилагането на принципите на субсидиарност и на пропорционалност,
–	като взе предвид Парижкото споразумение, прието на Конференцията на страните по Рамковата конвенция на ООН по изменение на климата на 12 декември 2015 г., и Целите за устойчиво развитие на Организацията на обединените нации (ООН),
–	като взе предвид Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на регламенти (ЕО) № 401/2009 и (ЕС) 2018/1999 („Европейски закон за климата“)[footnoteRef:1]1, [1: 1 	ОВ L 243, 9.7.2021 г., ELI: http://data.europa.eu/eli/reg/2021/1119/oj.] 

–	като взе предвид Протокол № 12 към ДЕС и ДФЕС относно процедурата при прекомерен дефицит,
–	като взе предвид Договора за стабилност, координация и управление в икономическия и паричен съюз,
–	като взе предвид Регламент (ЕС) 2024/1263 на Европейския парламент и на Съвета от 29 април 2024 г. за ефективна координация на икономическите политики и за многостранно бюджетно наблюдение и за отмяна на Регламент (ЕО) № 1466/97 на Съвета[footnoteRef:2]2, [2: 2 	ОВ L, 2024/1263, 30.4.2024 г., ELI: http://data.europa.eu/eli/reg/2024/1263/oj.] 

–	като взе предвид Регламент (ЕС) 2024/1264 на Съвета от 29 април 2024 г. за изменение на Регламент (ЕО) № 1467/97 за ускоряване и изясняване на прилагането на процедурата при прекомерен дефицит[footnoteRef:3]3, [3: 3 	ОВ L, 2024/1264, 30.4.2024 г., ELI: http://data.europa.eu/eli/reg/2024/1264/oj.] 

–	като взе предвид Директива (ЕС) 2024/1265 на Съвета от 29 април 2024 г. за изменение на Директива 2011/85/ЕС относно изискванията за бюджетните рамки на държавите членки[footnoteRef:4]4, [4: 4 	ОВ L, 2024/1265, 30.4.2024 г., ELI: http://data.europa.eu/eli/dir/2024/1265/oj.] 

–	като взе предвид Регламент (ЕС) № 1173/2011 на Европейския парламент и на Съвета от 16 ноември 2011 г. за ефективното прилагане на бюджетното наблюдение в еврозоната[footnoteRef:5]5, [5: 5 	ОВ L 306, 23.11.2011 г., стр. 1, ELI: http://data.europa.eu/eli/reg/2011/1173/oj.] 

–	като взе предвид Регламент (ЕС) № 1174/2011 на Европейския парламент и на Съвета от 16 ноември 2011 г. относно принудителните мерки за коригиране на прекомерните макроикономически дисбаланси в еврозоната[footnoteRef:6]6, [6: 6 	ОВ L 306, 23.11.2011 г., стр. 8, ELI: http://data.europa.eu/eli/reg/2011/1174/oj.] 

–	като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси[footnoteRef:7]7, [7: 7 	ОВ L 306, 23.11.2011 г., стр. 25, ELI: http://data.europa.eu/eli/reg/2011/1176/oj.] 

–	като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност[footnoteRef:8]8, [8: 8 	ОВ L 140, 27.5.2013 г., стр. 1, ELI: http://data.europa.eu/eli/reg/2013/472/oj.] 

–	като взе предвид Регламент (ЕС) № 473/2013 на Европейския парламент и на Съвета от 21 май 2013 г. относно общите разпоредби за мониторинг и оценка на проектите за бюджетни планове и за гарантиране на коригирането на прекомерния дефицит на държавите членки в еврозоната[footnoteRef:9]9, [9: 9 	ОВ L 140, 27.5.2013 г., стр. 11, ELI: http://data.europa.eu/eli/reg/2013/473/oj.] 

–	като взе предвид икономическата прогноза на Комисията от пролетта на 2025 г., публикувана на 19 май 2025 г.,
–	като взе предвид икономическата прогноза на Комисията от есента на 2025 г., публикувана на 17 ноември 2025 г.,
–	като взе предвид есенния пакет на Комисията за европейския семестър за 2026 г., публикуван на 25 ноември 2025 г.,
–	като взе предвид Обзора на Комисията за устойчивостта на обслужването на дълга за 2024 г., публикуван на 17 март 2025 г.,
–	като взе предвид съобщението на Комисията от 19 март 2025 г., озаглавено „Включване на увеличените разходи за отбрана в рамките на пакта за стабилност и растеж“ (C(2025)2000),
–	като взе предвид годишния доклад на Европейския фискален съвет за 2025 г., публикуван на 22 октомври 2025 г.,
–	като взе предвид доклада на Марио Драги от 9 септември 2024 г., озаглавен „Бъдещето на европейската конкурентоспособност“ („доклада на Марио Драги“),
–	като взе предвид съвместното съобщение на Комисията и на върховния представител на Съюза по въпросите на външните работи и политиката на сигурност от 19 март 2025 г., озаглавено „Съвместна бяла книга за европейската отбранителна готовност до 2030 г.“ (JOIN(2025)0120),
–	като взе предвид доклада на Съвместния изследователски център на Европейската комисия, озаглавен „Measuring sustainable and inclusive wellbeing: a multidimensional dashboard approach“ („Измерване на устойчивото и приобщаващо благоденствие — многоизмерен подход към набора от показатели“), публикуван на 28 януари 2025 г.,
–	като взе предвид Междуинституционалната прокламация относно Европейския стълб на социалните права от 13 декември 2017 г.,
–	като взе предвид Декларацията от Ла Юлп относно бъдещето на Европейския стълб на социалните права от 16 април 2024 г.,
–	като взе предвид Социалния ангажимент от Порто от 7 май 2021 г. на Съвета, Комисията, Парламента и социалните партньори,
–	като взе предвид член 55 от своя Правилник за дейността,
–	като взе предвид становището на комисията по бюджети,
–	като взе предвид доклада на комисията по икономически и парични въпроси (A10-0036/2026),
А.	като има предвид, че Европейският семестър играе съществена роля за координирането и съгласуването на икономическите и бюджетните политики на държавите членки с цел гарантиране на макроикономическата стабилност на Икономическия и паричен съюз и постигане на социално справедлив преход към устойчива икономика;
Б.	като има предвид, че препоръките на европейския семестър през 2026 г. ще изпълняват съществена роля при оформянето на плановете за национално и регионално партньорство, които трябва да бъдат изготвени от държавите членки;
В.	като има предвид, че специфичните за всяка държава препоръки в рамките на европейския семестър редовно включват съкращения на социалните разходи, като същевременно почти не предвиждат мерки във връзка с увеличаването на приходите;
Г.	като има предвид, че икономическите перспективи остават несигурни, по-специално поради нашествието на Русия в Украйна и несигурността, породена от протекционистките политики, митата и напрежението в търговията, като всичко това оказва отрицателно въздействие върху икономиката;
Д.	като има предвид, че според икономическата прогноза на Комисията от есента на 2025 г. растежът на БВП в ЕС се очаква да бъде близо до потенциалния растеж, като пълната заетост и инфлацията се доближават до целевото равнище, въпреки че в някои държави членки инфлацията продължава да бъде висока;
Е.	като има предвид, че за ЕС като цяло Комисията прогнозира растеж от 1,4%—1,5% за периода между 2025 г. и 2027 г., докато в еврозоната се очаква динамиката да бъде по-слабо изразена (1,2%—1,4%); като има предвид, че потенциалният растеж в ЕС се очаква да намалее от приблизително 1,5% през 2024 г. на 1,3% през 2027 г. (в еврозоната от 1,4% на 1,2%) главно поради неблагоприятните демографски тенденции;
Ж.	като има предвид, че ЕС има огромни нужди от инвестиции, включително за допълнителни годишни инвестиции в размер на 800 милиарда евро, които според доклада на Марио Драги са необходими за повишаването на конкурентоспособността и производителността на Европа, включително 450 милиарда евро само за енергийния преход, от които според института „Русо“ 260 милиарда евро следва да бъдат осигурени от публичния сектор; като има предвид, че са предвидени допълнителни инвестиции в размер на 800 милиарда евро за разходи за отбрана в рамките на плана „ReArm Europe/Готовност 2030“; като има предвид, че за тези инвестиционни цели не са налични съответните нови собствени ресурси, в резултат на което Съюзът не разполага с фискалния капацитет, необходим за постигането на заявените от него цели; като има предвид, че тези нужди не могат да бъдат задоволени само с публично финансиране;
З.	като има предвид, че ЕС е изправен пред големи предизвикателства, вариращи от заплахите, които продължават да съществуват по източните му граници във връзка с агресивната война на Русия срещу Украйна, до геополитическата нестабилност и несигурността в областта на търговията, като същевременно продължават да са налице дългосрочни предизвикателства като екологичния и цифровия преход;
И.	като има предвид, че ДФЕС установява референтни стойности в размер до не повече от 3% за бюджетния дефицит и 60% за съотношението на дълга към брутния вътрешен продукт (БВП); като има предвид, че номиналният дефицит и съотношението на държавния дълг към БВП в ЕС продължават да бъдат над референтните стойности; като има предвид, че както номиналният дефицит, така и съотношението на държавния дълг към БВП варират в рамките на ЕС, като положението се различава значително в отделните държави членки;
Й.	като има предвид, че Съветът не е започвал нито веднъж процедура при прекомерен макроикономически дисбаланс от въвеждането на тази процедура през 2011 г. насам;
К.	като има предвид, че настоящата Комисия е поела ангажимент да бъде „Комисия на инвестициите“ и разчита на подкрепата на Парламента в качеството му на съзаконодател, за да предприеме значителни действия за стимулиране на инвестициите в ЕС до равнище, съизмеримо с нуждите на екологичния и цифровия преход; като има предвид, че Комисията все още не е представила адекватен отговор за огромните инвестиционни потребности на Съюза, по-специално предвид приключването на действието на Механизма за възстановяване и устойчивост (МВУ) в края на 2026 г.;
Л.	като има предвид, че кризите от миналото, включително пандемията от COVID-19, показаха, че наличието на обща и координирана европейска реакция укрепва Съюза; като има предвид, че в условията на конкурентна геоикономическа среда Европа може да защитава своите интереси и ценности само чрез единство, което подчертава необходимостта от стабилна макроикономическа рамка за политиките и още по-тясна координация на икономическите и социалните политики чрез европейския семестър;
Икономически перспективи за ЕС
1.	отбелязва, че през последните пет години ЕС беше изправен пред големи предизвикателства, включително избухването на пандемията от COVID-19 и незаконната и неоправдана война на Русия в Украйна, които оказаха значително икономическо въздействие; отбелязва бързото прилагане и въздействието на инициативите и инструментите, обхващащи целия ЕС, които имат за цел да се предприемат мерки за справяне с икономическите и социалните последици от външни сътресения, и по-специално МВУ и Европейския инструмент за временна подкрепа с цел смекчаване на рисковете от безработица при извънредни обстоятелства (SURE);
2.	отбелязва, че според икономическата прогноза на Комисията от есента на 2025 г., публикувана на 17 ноември 2025 г., се очаква БВП на ЕС да нарасне с 1,4% през 2025 г. спрямо 2024 г. и с 1,4% през 2026 г.; отбелязва, че въз основа на тази прогноза ЕС все още изостава значително от САЩ и Китай по отношение на очаквания растеж; подчертава, че въпреки значителните предизвикателства еврозоната и ЕС показаха устойчивост;
3.	отбелязва, че потенциалният растеж, отразяващ темпа на растеж, който дадена икономика може да поддържа без прекомерна инфлация, се очаква да спадне от 1,5% през 2024 г. на 1,3% през 2027 г. в ЕС и съответно от 1,4% на 1,2% в еврозоната, тъй като ръстът на населението в трудоспособна възраст се забавя; счита, че тези равнища на потенциален растеж са твърде ниски, за да се овладеят предизвикателствата, с които ще се сблъска европейската икономика през следващите години;
4.	отбелязва, че според икономическата прогноза на Комисията от есента на 2025 г. съвкупният дефицит в еврозоната се очаква да нарасне от 3,1% от БВП през 2024 г. на 3,2% от БВП през 2025 г.; отбелязва, че въз основа на настоящите политики се очаква през 2026 г. дефицитът да нарасне до 3,3% от БВП;
5.	отбелязва, че се очаква 12 държави членки да имат дефицит, надвишаващ 3% от БВП през 2027 г., и че 10 държави членки са обект на процедури при прекомерен дефицит;
6.	отбелязва, че съотношението на консолидирания държавен дълг към БВП в ЕС се очаква да достигне 82,8% през 2025 г. и според прогнозите ще нарасне до 83,8% през 2026 г. и до 84,5% през 2027 г, което надхвърля заложената в Договорите референтна стойност от 60% за отделните държави членки; отбелязва, че според прогнозите консолидираният държавен дълг в еврозоната ще нарасне до 89,8% през 2026 г. и до 90,4% през 2027 г.; отбелязва, че равнищата на дълга се различават значително в отделните държави членки;
7.	призовава държавите членки да следват разумни фискални политики с цел да гарантират устойчивостта на публичния дълг;
8.	припомня, че екстремните метеорологични явления оказват съществено въздействие върху публичните финанси; съзнава, че въздействието и честотата на екстремните метеорологични явления само ще се засилват през следващите години;
9.	приветства факта, че инфлацията в еврозоната беше сведена до целевото равнище на Европейската централна банка, след като достигна върховото си равнище от 10,6% през октомври 2022 г.; отбелязва обаче, че инфлацията продължава да бъде на различни равнища в отделните държави членки, като в някои от тях тя е по-висока, включително в държавите членки с енергоемки промишлени отрасли; отбелязва, че базисната инфлация, както и инфлационните очаквания, все още остават над целевото равнище; подчертава продължаващото въздействие на инфлацията при храните и енергията върху европейските домакинства; отбелязва, че инфлацията засяга неравномерно различните групи по доходи, като домакинствата с ниски доходи са най-силно засегнати;
10.	изразява загриженост, че недостатъчните частни и публични инвестиции вероятно ще възпрепятстват устойчивия растеж и конкурентоспособността в Европа и ще попречат на ЕС да изпълни общите приоритети, посочени в стратегическата програма на ЕС за периода 2024—2029 г.; подчертава, че държавите членки трябва да полагат повече усилия за премахване на пречките и мобилизиране на по-големи частни инвестиции в съответствие със стратегията на Комисията за съюз на спестяванията и инвестициите; отчита политическата цел на Комисията за опростяване на нормативната уредба и значително намаляване на административната тежест с цел насърчаване на частните инвестиции; подчертава, че спешно са необходими инвестиции в области като научноизследователската и развойна дейност, инфраструктурата и иновациите, за да се повиши потенциалният растеж в ЕС; настоява, че следващата многогодишна финансова рамка (МФР) ще изпълнява решаваща роля не само за осигуряването на публични инвестиции, но и като подпомага мобилизирането на частни инвестиции, и подчертава във връзка с това, че финансовите инструменти и бюджетните гаранции са мощни и ефективни инструменти за постигане на целите на политиката на ЕС от критично значение, както и готови за използване в целия ЕС финансови инструменти;
11.	отбелязва, че в Европейския макроикономически доклад на Комисията се признава, че финансовата достъпност на жилищата е въпрос с макроикономическо и социално измерение, по-специално като налага потенциални ограничения върху трудовата мобилност и отслабва растежа на производителността в дългосрочен план;
12.	подчертава, че последователната и целенасочена промишлена политика е от жизнено значение за подпомагането на технологичната трансформация на ЕС и на сигурните и устойчиви вериги на доставки, като същевременно се запазват конкурентни и незасегнати от нарушения пазари;
13.	отбелязва, че равнището на заетост в ЕС е достигнало рекордно високо равнище, което е отражение на динамичния пазар на труда в повечето държави членки; изтъква включването на рамката за социална конвергенция в европейския семестър; подчертава, че моделът на професионално образование и обучение се е доказал като успешен в държавите членки, които са го избрали; изразява съжаление относно големите разлики, които са налице между отделните държави членки по отношение на равнищата на безработица, по-специално по отношение на младите хора;
14.	отново подчертава колко е важно да се гарантират еднакви условия на конкуренция на единния пазар и призовава държавите членки да предприемат действия за задълбочаване на единния пазар чрез премахване на вътрешните пречки;
Прилагане на преразгледаната рамка на ЕС за икономическо управление
15.	припомня, че целта на реформата на рамката за икономическо управление е тя да бъде опростена, да стане по-прозрачна и по-ефективна, с по-високо равнище на национална ангажираност и по-добро гарантиране на изпълнението, както и да се подобри нейната способност да се справи с разнородността на фискалните позиции, публичния дълг и икономическите предизвикателства и да спомогне за предприемането на мерки с цел справяне със средносрочните и дългосрочните предизвикателства, с които се сблъскват ЕС и неговите държави членки, включително чрез насърчаване на антициклични фискални политики;
16.	подчертава, че съгласно реформираната рамка за икономическо управление ръстът на нетните разходи е единственият оперативен показател за наблюдение на спазването от страна на държавите членки на съответните препоръки на Съвета; подчертава, че много държави членки ще продължат да се сблъскват с проблема за липса на достатъчен фискален капацитет, който на им позволява да отговорят на значителните нужди от инвестиции; отбелязва, че националната клауза за дерогация вече е била задействана за разходите за отбрана само една година след влизането в сила на преразгледаните правила като краткосрочен отговор на извънредни събития извън контрола на държавите; подчертава, че националната клауза за дерогация е предвидена за временни, специфични за всяка държава извънредни ситуации и не е подходяща за предприемане на мерки с цел справяне с дългосрочни структурни нужди;
17.	подчертава, че Комисията разшири дискреционните си правомощия съгласно реформираната рамка за икономическо управление, по-специално чрез процеса, който е в основата на средносрочните фискално-структурни планове; отбелязва констатацията на Европейския фискален съвет, че Комисията е използвала известна свобода на преценка, когато е забавяла или е вземала решение да не открива процедури при прекомерен дефицит; подчертава, че еднаквото прилагане на фискалните правила на ЕС е от първостепенно значение, за да се запази доверието в рамката за икономическо управление, да се гарантира равно третиране на държавите членки и да се утвърди съгласуван и истински европейски подход;
18.	отбелязва целенасочените изменения на рамката на ЕС за икономическо управление, публикувани от Комисията на 2 октомври 2025 г., които имат за цел постигането на съгласуваност след най-новата актуализация на рамката за икономическо управление;
19.	отбелязва със загриженост констатациите на Европейския фискален съвет, че приблизително половината от независимите фискални институции не са участвали официално в изготвянето на средносрочните фискално-структурни планове; счита, че по-голямото участие на независими фискални институции ще увеличи прозрачността и външния надзор в ключов момент на преход;
Фискална позиция
20.	подчертава, че публичните инвестиции са се увеличили значително през последните години, като приблизително половината от увеличението за периода между 2019 г. и 2025 г. е финансирано от ЕС главно чрез МВУ; отбелязва, че се очаква тези ползи да продължат да се реализират и след 2026 г. със значително въздействие в други области в държавите членки и че дългосрочното въздействие на структурните реформи може да повиши потенциалния обем на производството в еврозоната с до 1,3% от БВП през периода 2020–2033 г. в сравнение със сценарий без използване на МВУ; изразява загриженост относно факта, че действието на МВУ приключва през 2026 г., и относно въздействието, което това може да окаже върху цялостната фискална позиция на ЕС; настоятелно призовава държавите членки да приключат изпълнението на своите планове за възстановяване и устойчивост до август 2026 г.; припомня, че дългът, емитиран за финансиране на МВУ, трябва да бъде изплатен до 2058 г. по начин, гарантиращ стабилно и предвидимо намаляване на задълженията;
21.	отбелязва препоръката на Комисията, според която общата фискална позиция на държавите членки следва да продължи да бъде като цяло неутрална през 2026 г. въпреки значителните различия между държавите членки;
22.	подчертава, че публичните приходи и публичните разходи са от съществено значение за гарантиране на устойчивостта на публичните финанси; припомня препоръката на Съвета от 17 февруари 2026 г. относно икономическата политика на еврозоната, в която се призовава за намаляване на разликите в данъчното облагане чрез подобряване на спазването на данъчното законодателство, включително чрез справяне с избягването на данъци и отклонението от данъчно облагане и борба с агресивното данъчно планиране; подчертава, че слабото правоприлагане в рамките на данъчната администрация и на борбата срещу отклонението от данъчно облагане и избягването на данъци подкопава фискалната устойчивост и допринася за макроикономически дисбаланси;
23.	отбелязва програмната промяна в политиката на Комисията в рамките на настоящия цикъл на европейския семестър, вследствие на която насоки за пакета на европейския семестър вече се предоставят не в годишния обзор на устойчивия растеж, а в компаса за конкурентоспособността; подчертава, че тази промяна подобрява насочеността на рамката на семестъра;  подчертава колко е важно да е налице последователност по отношение на специфичните за всяка държава препоръки, които са замислени като многогодишни и дългосрочни ангажименти за реформи, както и на усилията на държавите членки за постигане на дългосрочните цели; призовава Комисията да гарантира наличието на цялостна визия за европейската конкурентоспособност, както и че дългосрочните приоритети на прехода продължават да бъдат последователно и съгласувано отразявани в специфичните за всяка държава препоръки през последователните цикли на семестъра;
Специфични за всяка държава препоръки
24.	отбелязва, че специфичните за всяка държава препоръки съдържат препоръка относно фискалната политика, включително относно фискалните структурни реформи, когато това е целесъобразно; отбелязва ангажимента на Комисията да използва европейския семестър за насърчаване на конкурентоспособността, стабилността, икономическия растеж, устойчивостта и социалната справедливост, както и да интегрира целите на ООН за устойчиво развитие и Европейския стълб на социалните права в европейския семестър; подчертава, че европейският семестър е ключов инструмент за координиране на макроикономическите и бюджетните политики на държавите членки, с което се гарантира макроикономическата стабилност на икономическия и паричен съюз; подчертава значението на специфичните за всяка държава препоръки като крайъгълен камък на координацията на европейската икономическа политика; припомня, че специфичните за всяка държава препоръки са политически действия, които са неразделна част и от средносрочните фискални структурни планове, националните планове за възстановяване и устойчивост и обявеното предложение за плановете за национално и регионално партньорство;
25.	припомня ролята на специфичните за всяка държава препоръки за координирането на приоритетите на ЕС; отбелязва липсата на напредък в действителното изпълнение на специфичните за всяка държава препоръки; отбелязва, че между 2019 г. и 2023 г. по отношение на 25,1% от специфичните за всяка държава препоръки не е бил отбелязан никакъв напредък или само ограничен напредък; призовава Комисията да преосмисли начина, по който се разработват специфичните за всяка държава препоръки и по който се предприемат последващи действия във връзка с тях, по-специално по отношение на бъдещата им роля в достъпа до средства на ЕС; припомня призива си специфичните за всяка държава препоръки да бъдат по-малко на брой и да бъдат по-целенасочени;
26.	отбелязва амбицията на Комисията да отрази допълнително в специфичните за всяка държава препоръки действията, които са от основно значение за съюза на спестяванията и инвестициите, обявен в съобщението на Комисията от 19 март 2025 г.[footnoteRef:10]10; [10: 10 	Съобщение на Комисията от 19 март 2025 г., озаглавено „Съюз на спестяванията и инвестициите: Стратегия за насърчаване на благосъстоянието на гражданите и икономическата конкурентоспособност в ЕС“ (COM(2025)0124),] 

27.	отбелязва, че се очаква специфичните за всяка държава препоръки да играят по-голяма роля в следващата многогодишна финансова рамка за насочване на инвестициите и реформите на национално и регионално равнище; счита, че подборът на реформи и инвестиции следва да се ръководи от тяхната ефективност при изпълнението на съответните специфични за всяка държава препоръки с оглед на осъществяването на справедлив преход към екологична и конкурентоспособна европейска икономика; подчертава, че този процес трябва да бъде придружен от по-силен демократичен контрол и от по-голяма ангажираност от страна на държавите членки;
28.	подчертава нарастващото значение на специфичните за всяка държава препоръки, свързани с плановете за национално и регионално партньорство; насочва вниманието към факта, че понастоящем не съществува прозрачна или проследима методика за разработване и подбор на специфични за всяка държава препоръки, нито яснота относно причините, поради които някои от тях се предлагат, а други – не, което поражда опасения относно отчетността и равното третиране на държавите членки; призовава Комисията да изясни основните процедури и критерии за подбор; подчертава, че всяко цялостно разширяване на оперативната самостоятелност на Комисията трябва да бъде придружено от съответните механизми за последваща отчетност и от значително увеличаване на потока от информация към Парламента;
29.	отбелязва, че специфичните за всяка държава препоръки за 2025 г. бяха съсредоточени в по-голяма степен върху конкурентоспособността и опростяването в съответствие с приоритетите, определени в компаса за конкурентоспособността, като същевременно подчертаваха необходимостта от насърчаване на високите научни постижения, научните изследвания, иновациите и технологичното развитие като ключови двигатели на дългосрочната производителност и издръжливост; подчертава, че по-малка част от специфичните за всяка държава препоръки са посветени на социалните политики и политиките в областта на климата; отбелязва, че за някои държави членки специфичните за всяка държава препоръки включват препоръка за постепенно премахване на субсидиите за изкопаеми горива;
30.	отбелязва, че за Комисията препоръката за еврозоната е преди всичко инструмент за насочване на обсъжданията в Еврогрупата; приканва обаче Комисията да предприеме последващи действия във връзка с препоръките за еврозоната, включително като ги вземе предвид при изготвянето на специфичните за всяка държава препоръки; изразява съжаление, че през 2025 г. Комисията не публикува преглед на изпълнението на препоръките за еврозоната, както правеше в миналото като част от своите доклади за еврозоната; отбелязва, че през 2025 г. специфичните за всяка държава препоръки не включват пряко препоръки, свързани с изменението на климата;
Преодоляване на недостига на инвестиции
31.	припомня, че докладът на Марио Драги убедително показа необходимостта от увеличаване на публичните и частните инвестиции и от осъществяване на амбициозни реформи с цел да се повиши конкурентоспособността на ЕС; призовава Комисията и държавите членки да представят стратегия за покриване на нуждите от инвестиции в периода след 2026 г.;
32.	счита, че рамката на ЕС за икономическо управление следва да бъде допълнена от инструменти и средства на равнището на ЕС, когато това е целесъобразно, така че да се сведат до минимум разходите за данъкоплатците в ЕС и да се увеличи максимално ефективността при предоставянето на европейски обществени блага, както и да се реагира на кризи, засягащи целия Съюз, например продължаващата криза в областта на сигурността и отбраната; отбелязва, че дълговите ценни книжа на ЕС могат да служат като еталон и че това би могло да засили интеграцията на финансовите пазари на ЕС; призовава за въвеждането на нови собствени ресурси за финансиране на политиките на Съюза; подкрепя създаването на Европейския фонд за конкурентоспособност и на Фонда за разрастване в Европа;
33.	подчертава постигнатото в рамките на Европейския съвет съгласие за предоставяне на заем в размер на 90 млрд. евро на Украйна за 2026 г. и 2027 г. въз основа на заемане на средства от страна на ЕС на капиталовите пазари, обезпечено от маржа в бюджета на ЕС;
34.	отбелязва, че вследствие на променящата се геополитическа среда е необходимо между държавите членки да има още повече единство и солидарност, особено като се имат предвид опасенията на Съюза и неговите държави членки във връзка със сигурността; счита, че укрепването на сигурността на Европа чрез намаляване на стратегическите зависимости продължава да бъде от съществено значение за гарантирането на дългосрочната устойчивост на Съюза; подкрепя усилията на Комисията за преминаване към по-координиран подход към отбраната; отбелязва, че с инструмента „Мерки за сигурността на Европа“ (SAFE) се създава механизъм за отпускане на заеми в размер на 150 милиарда евро в подкрепа на инвестициите на държавите членки в отбраната; изразява обаче съжаление относно факта, че инструментът SAFE се основава на член 122 от ДФЕС, което ограничава парламентарния контрол; приветства факта, че показателят за нетните разходи изключва цялото национално съфинансиране в рамките на финансираните от ЕС програми, като предоставя по-големи фискални възможности на държавите членки да инвестират в общите приоритети на ЕС, посочени в Регламент (ЕС) 2024/1263 на Европейския парламент и на Съвета[footnoteRef:11]11, като по този начин се допринася за засилването на полезните взаимодействия между бюджета на ЕС и националните бюджети, с което се намалява степента на разпокъсаност и се повишава цялостната ефективност на публичните разходи в някои области, например отбраната; подчертава, че ангажиментът на държавите членки за увеличаване на разходите за отбрана следва да не бъде за сметка на другите общи приоритети на ЕС; [11: 11 	Регламент (ЕС) 2024/1263 на Европейския парламент и на Съвета от 29 април 2024 г. за ефективна координация на икономическите политики и за многостранно бюджетно наблюдение и за отмяна на Регламент (ЕО) № 1466/97 на Съвета (ОВ L, 2024/1263, 30.4.2024 г., ELI: http://data.europa.eu/eli/reg/2024/1263/oj).] 

35.	отбелязва, че 16 държави членки са задействали националната клауза за дерогация за разходите за отбрана; подчертава, че тя предоставя на държавите членки гъвкавостта да увеличават разходите за отбрана, без да е необходимо това увеличение да се финансира незабавно чрез намаляване на разходите или чрез мерки за повишаване на приходите; отбелязва, че съответно тази гъвкавост предоставя на държавите членки необходимото време, за да успеят да включат по-високите разходи за отбрана в националните бюджети; подчертава, че частичното участие значително намалява прогнозните допълнителни разходи за отбрана от 650 милиарда евро на приблизително 297–337 милиарда евро;
36.	предупреждава, че разходите за отбрана са по своята същност инвестиция в потребление и сами по себе си не повишават потенциалните икономически резултати; счита, че поради това разходите за отбрана следва да не се финансират чрез увеличено емитиране на дълг в дългосрочен план;
37.	подчертава, че е важно да се увеличат съгласуваността и сътрудничеството между държавите членки в областта на инвестициите в отбраната, по-специално по отношение на стратегическите спомагателни способности или стратегическите оръжейни системи, които са твърде скъпи за отделните държави членки, с оглед на неотложната необходимост от разрастване на европейския отбранителен сектор и обезпечаване на дългосрочната сигурност и стратегическата автономност;
38.	припомня, че Комисията никога досега не е започвала процедура при прекомерен дисбаланс, въпреки факта, че в някои държави членки се наблюдават многократни дисбаланси по текущата сметка; отбелязва, че в доклада си за механизма за предупреждение за 2026 г. Комисията ще извърши оценка на евентуалните макроикономически дисбаланси в седемте държави членки, които са избрани за извършването на задълбочени прегледи;
°
°	°
39.	възлага на своя председател да предаде настоящата резолюция съответно на Съвета и на Комисията.

